1. ปัจจัยความเสี่ยง

ความเสี่ยงจากภาวะเศรษฐกิจ

การชลอตัวของธุรกิจงานก่อสร้าง

จากการที่ธุรกิจภาคการก่อสร้างได้มีการเติบโตมาอย่างต่อเนื่องโดยภาครัฐได้ส่งเสริมให้มีการกระตุ้นด้านต่างๆ
เช่น การส่งเสริมให้ประชาชนมีที่อยู่อาศัย การให้สิทธิต่างๆ เป็นต้น
เป็นผลให้งานก่อสร้างในช่วงที่ผ่านมาเกิดขึ้นมากและเป็นที่อยู่อาศัยของผู้ที่มีกำลังซื้อสูง
เมื่อภาวะดังกล่าวมาถึงจุดๆหนึ่ง
รัฐได้เปลี่ยนแปลงการสนับสนุนในด้านโครงการขนาดใหญ่ของรัฐ(Mega Project)
ซึ่งในส่วนนี้แม้จะเป็นโครงการที่อยู่อาศัยอยู่บ้าง
แต่เป็นที่อยู่อาศัยสำหรับผู้ที่มีกำลังซื้อระดับที่ต่ำลงมาและเป็นโครงการที่รัฐเป็นผู้ดำเนินการ
ทำให้งานด้านเอกชนในด้านบ้านพักอาศัยมีน้อยลง
ถือเป็นความเสี่ยงอย่างหนึ่งของบริษัทฯที่มีงานส่วนใหญ่เป็นงานก่อสร้างบ้านพักอาศัย
และอาคารพักอาศัยที่เป็นอาคารสูงในภาคเอกชนเป็นงานส่วนใหญ่ในรอบปีที่ผ่านมา
อย่างไรก็ตามเพื่อลดความเสี่ยงดังกล่าวมาบริษัทฯได้เข้าร่วมติดตามในการประมูลงานของภาครัฐมากขึ้นสำหรับในปีนี้

อัตราดอกเบี้ย

เมื่อภาวะเศรษฐกิจมีการเจริญเติบโตขึ้น
และภาวะการลงทุนมีมากขึ้นแนวโน้มของอัตราดอกเบี้ยย่อมสูงขึ้นตามกลไกของระบบเศรษฐกิจโดยรวม
ภาวะดอกเบี้ยที่สูงขึ้นคงมีให้เห็นได้ในระยะต่อๆไป
ซึ่งในการดำเนินการธุรกิจก่อสร้างย่อมหลีกเลี่ยงได้ยากที่จะไม่มีการกู้ยืมเงินจากสถาบันการเงินเพื่อใช้ในการบริหารโครงการก่อสร้าง
โดยเฉพาะโครงการก่อสร้างขนาดใหญ่ยิ่งจำเป็นต้องมีแหล่งเงินทุนในการซื้อวัตถุดิบรวมทั้งการจ้างแรงงานเป็นจำนวนมากโดยดำเนินการล่วงหน้าไปก่อนที่จะได้รับเงินค่าจ้างจากเจ้าของโครงการที่ว่าจ้างให้ดำเนินการ
ดอกเบี้ยจึงถือว่าเป็นต้นทุนอย่างหนึ่งที่เกิดขึ้นในการดำเนินการ
และหากการส่งมอบงานให้กับเจ้าของงานล่าช้าออกไป
การได้รับเงินค่าจ้างล่าช้าย่อมทำให้เกิดภาวะขาดทุนกำไรที่มีการตั้งประมาณการไว้ก่อนการดำเนินการได้

ความเสี่ยงจากราคาน้ำมันที่ผันผวน

ราคาวัสดุก่อสร้าง

วัสดุก่อสร้างเกือบทุกประเภทมีความเกี่ยวข้องกับน้ำมันเป็นอย่างมากไม่ว่าจะเป็นในส่วนที่เป็นวัตถุดิบที่ต่อเนื่องมาจากน้ำมัน
เช่น ยางมะตอย พลาสติก พีวีซี เป็นต้น
(ซึ่งวัตถุดิบดังกล่าวเป็นวัตถุดิบในการผลิตส่วนประกอบของงานก่อสร้างหลายประเภท)
และในส่วนที่มีผลกระทบในด้านค่าใช้จ่ายในการขนส่ง
หรือค่าใช้จ่ายในการเดินเครื่องจักรก่อสร้างต่างๆ
การที่ราคาน้ำมันมีการผันผวนมากไม่นิ่งทำให้การคำนวณต้นทุนในส่วนนี้เป็นไปอย่างไม่แน่นอน
ซึ่งมีผลในการประมาณราคาค่าก่อสร้างมีผลให้ต้องมีการเผื่อราคาไว้ค่อนข้างมากอันมีผลต่อการแข่งขันในการประมูลงาน
และทำให้เจ้าของงานที่ว่าจ้างก่อสร้างต้องรับภาระในค่าก่อสร้างที่สูงเกินควร
และอาจเป็นไปได้ว่าผู้รับเหมาที่ทำการเผื่อค่าใช้จ่ายในส่วนนี้มากเกินควรอาจไม่ได้รับเลือกให้เป็นผู้ดำเนินการก่อสร้างโครงการที่สำคัญๆไป

อย่างไรก็ตาม บริษัทได้ดำเนินการบริหารความเสี่ยงโดยดำเนินการผ่านทางสัญญาการก่อสร้างใน 2
ลักษณะ

- กรณีที่สัญญาการก่อสร้างมีการปรับราคาค่างานก่อสร้างตามสูตรการปรับราคา
ซึ่งเป็นสัญญากับหน่วยงานของรัฐ (Escalation Factor , K) ซึ่งค่า K
ดังกล่าวจะอยู่ในรูปของค่าคำนวณที่แปรผันตามต้นทุนการผลิตที่เปลี่ยนแปลงไป เช่น
ราคาวัสดุก่อสร้าง ราคาเหล็ก ราคาซีเมนต์ ราคาน้ำมันดีเซลหมุนเร็ว
ทำให้ไม่มีผลกระทบต่อราคางานก่อสร้าง

- กรณีสัญญาก่อสร้างที่เป็นจำนวนเงินคงที่ หรือเป็น Lump-Sum
ซึ่งในสัญญาไม่ได้ระบุหรือไม่สามารถกำหนดเป็นค่า K ได้
โดยจะมีการรวมค่าเผื่อกรณีที่ราคาต้นทุนวัสดุก่อสร้างรวมไว้ในมูลค่าของโครงการแล้ว

รวมทั้งบริษัทได้มีการจัดทำแผนการจัดซื้อจัดหาวัสดุขึ้นเพื่อวัตถุประสงค์ในการจัดเตรียมวัสดุก่อสร้างที่จำเป็นต้องใช้
เพื่อเป็นการช่วยลดความเสี่ยงจากการขาดแคลนวัสดุ และการขึ้นราคาวัสดุที่เกินความเป็นจริง
อีกทั้งเป็นการช่วยเพิ่มอำนาจในการต่อรองราคากับผู้ค้าวัสดุก่อสร้างรายใหญ่ในภาวะที่มีการแข่งขันที่สูงได้

ความเสี่ยงจากการแข่งขันที่สูงขึ้น

ปริมาณงานและส่วนแบ่งในภาคธุรกิจ

การแข่งขันในธุรกิจการก่อสร้างยังคงมีการแข่งขันที่สูงแม้สภาพการณ์ในขณะนี้ยังคงมีงานก่อสร้างอยู่มากก็ตาม
แต่อยู่ในภาวะที่เริ่มชลอตัวในส่วนของภาคเอกชน
และในส่วนของโครงการขนาดใหญ่ของรัฐที่มีนโยบายออกมายังหาความชัดเจนไม่ได้ว่า
เมื่อมีการประมูลงานแล้วส่วนแบ่งที่บริษัทรับเหมาก่อสร้างภายในประเทศจะได้รับอนิสงฆ์จากโครงการดังกล่าวมากน้อยเพียงใด
และบริษัทที่ได้รับคัดเลือกจะต้องมีคุณสมบัติความพร้อมในด้านต่างๆครบถ้วนซึ่งทำให้มีเพียงบริษัทรับเหมาก่อสร้างที่จะเป็นผู้รับเหมาหลักที่จะได้งานไม่กี่ราย
และหากเข้าเป็นผู้รับเหมาช่วงงานอีกทอดย่อมได้รับความเสี่ยงในผลกำไรที่ได้นั้นลดน้อยเป็นทอดๆไป

บริษัทจึงมุ่งเน้นที่จะให้บริการที่มีคุณภาพภายใต้ระยะเวลาที่กำหนด
และที่สำคัญภายใต้งบประมาณซึ่งเป็นหัวใจสำคัญที่ทำให้ธุรกิจการก่อสร้างประสบความสำเร็จ
บริษัทพยายามหลีกเลี่ยงการแข่งขันทางด้านราคากับผู้รับเหมารายอื่นๆ
และเลือกประมูลงานที่บริษัทมีความชำนาญเพื่อให้ได้กำไรขั้นต้นในอัตราที่เหมาะสมเป็นหลัก

ความเสี่ยงด้านคุณภาพของแรงงาน

แรงงานที่ใช้ในงานก่อสร้างนั้นมีหลากหลายประเภท และหลายระดับความละเอียดของงาน
งานบางประเภทเป็นงานที่ไม่ต้องการความปราณีต ใช้เพียงแรงงานเป็นหลัก เช่น งานขุดดิน
ถมทราย งานเทคอนกรีต หรืองานผูกเหล็กเส้น เป็นต้น
แต่บางประเภทก็อาศัยความชำนาญของช่างเป็นอย่างมาก ซึ่งส่วนใหญ่อยู่ในงานสถาปัตยกรรม เช่น
งานติดตั้งวงกบประตู-หน้าต่างและปรับบาน งานบุพื้นผิวต่างๆ เป็นต้น
การจัดหาแรงงานที่มาดำเนินการจึงเป็นส่วนที่สำคัญ หากจัดหาแรงงานที่ไม่มีคุณภาพมาดำเนินการ
ย่อมมีความเสี่ยงที่จะได้ผลงานออกมาไม่ได้ตามมาตรฐาน เจ้าของงานผู้ว่าจ้างไม่รับงาน
ต้องมีการแก้ไข ซึ่งจะต้องมีค่าใช้จ่ายมากกว่างานติดตั้งแต่แรก
กล่าวคือต้องทำการรื้อถอนสิ่งที่ติดตั้งไปแล้ว และทำการติดตั้งใหม่
ค่าดำเนินการย่อมมากกว่าสองเท่าของการติดตั้งหนเดียว
แรงงานที่มีความชำนาญจึงเป็นทรัพยากรที่จำเป็นต้องมีการจัดหาและดูแลให้เป็นแรงงานสำคัญในการทำงาน
การจัดการแรงงานเหล่านี้อาจทำได้โดยการคัดเลือกโดยการทดสอบ การฝึกหัดขึ้นมาใหม่
การให้ความรู้อย่างต่อเนื่อง การสร้างแรงจูงใจให้เกิดการพัฒนาตนเอง
และหากเป็นแรงงานที่เป็นผู้รับเหมาช่วงอาจทำได้โดยมีการขึ้นทะเบียนรวมทั้งจัดให้มีการประเมินผลงานที่ผ่านมาเพื่อใช้เป็นข้อมูลในการจัดระดับของคุณภาพของผู้รับเหมาช่วง

ความเสี่ยงด้านภาระรับผิดชอบทางด้านแรงงาน

บริษัทมีการจ้างแรงงานเป็นพนักงานรายวัน โดยมีสัญญาการจ้างงานครอบคลุมระยะเวลาที่กำหนด
เช่น 1 ปี เป็นต้น
การจ้างพนักงานประจำรายวันนี้ทำให้บริษัทสามรถควบคุมคุณภาพงานให้เป็นไปตามมาตรฐานของบริษัทรวมทั้งอยู่ภายใต้กำหนดเวลาในการส่งมอบงาน
ทำให้บริษัทมีความเสี่ยงด้านภาระรับผิดชอบในพนักงานประจำของบริษัทหากภาวะเศรษฐกิจเกิดการชะลอตัว
อย่างไรก็ตามบริษัทมีความมั่นใจว่าบริษัทจะได้รับงานอย่างต่อเนื่อง
เนื่องจากในปัจจุบันบริษัทได้รับงานโครงการระยะยาวของหน่วยงานในภาครัฐ
รวมทั้งในอนาคตบริษัทมีแผนงานที่จะขยายสายงานก่อสร้างไปในส่วนงานถนน, งานสาธารณูปโภค
และงานก่อสร้างหลายประเภท ให้เพิ่มมากขึ้น
เพื่อเป็นการกระจายความเสี่ยงในการพึ่งพาลูกค้าเฉพาะประเภทด้วย
รวมทั้งการจัดจ้างแรงงานที่เป็นผู้รับเหมาช่วงเพื่อเป็นการลดความเสี่ยงในด้านการบริหารแรงงาน

ความเสี่ยงจากการเมือง

งานก่อสร้างในส่วนของภาครัฐถือได้ว่าเป็นส่วนที่ผูกติดกับการเมืองเป็นอย่างมาก
เพราะงานก่อสร้างเป็นส่วนสำคัญในการพัฒนาประเทศและชุมชน
ซึ่งเป็นงานที่ฝ่ายที่จะมาบริหารบ้านเมืองจะต้องมีการกำหนดลงมาเป็นนโยบาย
กำหนดทิศทางในการพัฒนาบ้านเมืองต่อไป
ในห้วงปีที่ผ่านมาเริ่มมีปัญหาในการเมืองเกิดขึ้นหลายอย่าง
อันอาจก่อให้เกิดความเปลี่ยนแปลงทางการเมืองได้
ซึ่งอาจส่งผลให้นโยบายที่ฝ่ายบริหารชุดเดิมวางไว้อาจมีการเปลี่ยนแปลง
การกำหนดแผนงานของบริษัทก่อสร้างที่วางไว้อาจมีความเสี่ยงที่จะต้องปรับเปลี่ยนไป

ความเสี่ยงด้านความสูญเสีย ในค่าใช้จ่าย จากการบาดเจ็บ ของพนักงานในการปฏิบัติงานก่อสร้าง

ความเสียหายเนื่องจากอุบัติเหตุ บาดเจ็บ ป่วย
ในการทำงานมักเป็นค่าใช้จ่ายซึ่งแฝงอยู่ในธุรกิจงาน และในทุกกระบวนการผลิต
จากการสำรวจของกรมสวัสดิการและคุ้มครองแรงงาน ณ ปัจจุบัน ความสูญเสียจากการเกิดอุบัติเหตุ
ในการทำงานก่อสร้าง เป็นความสูญเสียที่เกิดขึ้นเป็นอันดับหนึ่งในภาคอุตสาหกรรม
และอุบัติเหตุที่เกิดขึ้นมักจะเป็นอุบัติเหตุที่รุนแรงกว่าการทำงานประเภทอื่น

อย่างไรก็ตาม อุบัติเหตุในการทำงานก่อสร้าง ย่อมลดลงได้
ด้วยการปฏิบัติงานในสภาพแวดล้อมที่ปราศจากความเสี่ยง
โดยจัดสภาพแวดล้อมในการทำงานให้ปลอดภัย บริษัท มีนโยบายด้านความปลอดภัยที่ว่า
บริษัทมีความปรารถนาและมุ่งมั่น ที่จะจัดเตรียมสภาพการทำงานที่ปลอดภัยแก่พนักงาน ผู้รับเหมาช่วง
และประชาชนบริเวณรอบๆ สถานที่ก่อสร้าง บริษัทพร้อมที่จะสนับสนุนให้เกิดความมั่นใจว่า
ได้มีการนำระบบการทำงานที่ปลอดภัยรวมทั้ง กฎ ระเบียบ ของส่วนราชการมาปฏิบัติ
และพนักงานทุกคนได้ตระหนักถึง รวมทั้งได้มีการนำไปดำเนินการให้เกิดความปลอดภัย
โดยถือเป็นพันธะผูกพัน ตามคู่มือความปลอดภัยของบริษัท